text: Conme courtois rois et sachans,
   A la royne saluée ;
   Et ele, com sage et senée,
   À point son salu li rendi,
   Tout ainsi qu'il i aferi.
   Et lors a sa fille saisie,
   Entre ses bras, et l'a baisie.
   PageV02P224
   Et ele aussi lui embraça ;
   Tout en lermoiant le baisa.
   À paines soustenir se pot
   De la très grant joie qu'ele ot
   Quant son pere tint enbracié.
   Que de joie, que de pitié,
   En ont lermoiié li plusour.
   Tant savoit de bien et d'onnour
   Li rois Carmans, que nus hom plus.
   As trois puceles fist salus,
   Quant salué ot la royne
   Et que baisié ot Clarmondine.
   Les autres dames salua
   Bel et à point. Moult agréa
   À chascun kan k'en lui véoient.
   La maniere de lui prisoient.
   Courtois lor sambloit et sachans
   Et gracieus et avenans.
  